\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_

E.:

Številka: 090-44/2023/2

Datum: 5. 4. 2023

**Zadeva: Odločanje v upravnem postopku po** **Zakonu o dostopu do informacij javnega**

 **značaja – mnenje ministrstva**

Zveza: vaš dopis z dne 8. 3. 2023

Spoštovani,

prejeli smo vaš dopis v zvezi z odločanjem v upravnem postopku, ki se vodi po Zakonu o dostopu do informacij javnega značaja (v nadaljnjem besedilu: ZDIJZ)[[1]](#footnote-1). Zanima vas, ali župan Občine Črnomelj zastopa Medobčinsko inšpekcijo in redarstvo Bele krajine, v smislu položaja predstojnika - vodenje in odločanje v upravnem postopku, ki ga določa ZDIJZ. V primeru, da je župan Občine Črnomelj pristojen za vodenje in odločanje v upravnem postopku, ki ga določa ZDIJZ, vas zanima:

* ali je župan pristojen za vse tri občine, katere so ustanoviteljice Medobčinske inšpekcije in redarstva?
* ali se »upošteva« krajevna pristojnost oziroma na katero občino se veže zahteva za dostop do informacij javnega značaja?

Ministrstvo za javno upravo (v nadaljnjem besedilu: ministrstvo) kot resorno pristojno ministrstvo za sistemsko urejanje področja informacij javnega značaja, vam v nadaljevanju v skladu z 32. členom ZDIJZ, posreduje pravno mnenje.

ZDIJZ ureja postopek, ki vsakomur omogoča prost dostop in ponovno uporabo informacij javnega značaja, **s katerimi razpolagajo** državni organi, organi lokalnih skupnosti, javne agencije, javni skladi in druge osebe javnega prava, nosilci javnih pooblastil in izvajalci javnih služb (v nadaljnjem besedilu: **organi**).

ZDIJZ v 21. členu določa, da postopek z zahtevo za dostop do informacije javnega značaja ali ponovno uporabo v organu **vodi in v njem odloča predstojnik ali uradna oseba iz 9. člena tega zakona, v skladu z določbami zakona, ki ureja splošni upravni postopek.** Za vprašanja postopka, **ki niso urejena z ZDIJZ je predpisana subsidiarna uporaba ZUP.** Nadalje ZDIJZ v 9. členu določa, da vsak organ določi eno ali več uradnih oseb, pristojnih za posredovanje informacij javnega značaja. Lahko pa tudi lahko več organov skupaj določi eno ali več uradnih oseb, pristojnih za posredovanje informacij javnega značaja.

Iz Registra zavezancev za informacije javnega značaja (RZIJZ) na dan 22. 3. 2023 je razvidno, da je bila Medobčinska inšpekcija in redarstvo občin Bele krajine, matična številka: 2482495000, s sedežem v Črnomlju, dne 6. 10. 2014, vpisana v register zavezancev na podlagi prve alineje prvega odstavka 3.b čl. ZDIJZ - druga oseba javnega prava.

Medobčinska inšpekcija in redarstvo občin Bele krajine je enovit organ kot skupna občinska uprava, ki je ustanovljena na podlagi Odloka o ustanovitvi organa skupne občinske uprave »Medobčinska inšpekcija in redarstvo« (v nadaljnjem besedilu: Odlok)[[2]](#footnote-2) in **deluje na območju občin ustanoviteljic: Črnomelj, Metlika in Semič.** Skupna občinska uprava je bila ustanovljena za skupno opravljanje nalog občinskih uprav na področju občinske inšpekcije in občinskega redarstva (temeljne naloge), kamor pa ne sodi odločanje o zahtevkih po ZDIJZ.Organ vodi vodja, ki je glede dela odgovoren direktorjem občinskih uprav in županom občin ustanoviteljic organa.

Zakona o lokalni samoupravi[[3]](#footnote-3) v 49.c členu določa, da pri izvrševanju upravnih nalog nastopa organ skupne občinske uprave kot organ tiste občine, v katere krajevno pristojnost zadeva spada. Organ skupne občinske uprave mora pri izvrševanju upravnih nalog ravnati po usmeritvah župana in nalogih tajnika občine, v katere krajevno pristojnost zadeva spada, glede splošnih vprašanj organiziranja in delovanja organa skupne občinske uprave pa po skupnih usmeritvah vseh županov občin, ki so organ skupne občinske uprave ustanovile.

Nadalje Zakon o splošnem upravnem postopku[[4]](#footnote-4) v 18. členu določa, da organ, ki je pristojen za odločanje v posamezni upravni zadevi, sme samo po izrecnem zakonskem pooblastilu odločanje v tej zadevi prenesti na kakšen drug organ (primer skupne občinske uprave - Medobčinska inšpekcija in redarstvo). Stvarna in krajevna pristojnost se ne more spremeniti z dogovorom med strankami, organi oziroma strankami in organi, razen, če zakon drugače določa (primer 9. člen ZDIJZ - več organov skupaj določi eno ali več uradnih oseb, pristojnih za posredovanje informacij javnega značaja).

Torej, vodja skupne občinske uprave odgovarja za izvrševanje upravnih nalog, ki spadajo v krajevno pristojnost posamezne občine, županu in direktorju te občine, za delo organa skupne občinske uprave v celoti pa skupaj vsem županom občin, ki so organ skupne občinske uprave ustanovile. Ker so skupne občinske uprave organizacijski del sedežne občine, je predstojnik občinske uprave, vključno s skupno občinsko upravo, župan sedežne občine (organizacijski vidik). Drugače pa se uporablja termin »predstojnik« v primeru izdajanja odločb v upravnem postopku, kjer izda odločbo v upravnem postopku na prvi stopnji direktor občinske uprave, v katero krajevno pristojnost sodi upravna zadeva (upravno-pravni vidik) ali vodja skupne občinske uprave na katerega so bile z zakonom ali odlokom prenesene pristojnosti za izdajanje odločb v konkretnih upravnih postopkih. Pritožbeni organ na drugi stopnji je župan občine, v katero krajevno pristojnost sodi upravna zadeva.

Odločanje o zahtevkih po ZDIJZ ne sodi med temeljne naloge skupne občinske uprave in glede na njihovo naravo tudi ne gre za odločanje iz upravnega področja občinske uprave, kjer na prvi stopnji odločajo direktorji občinskih uprav. O zahtevkih po ZDIJZ odločajo župani zadevnih občin, medtem ko o pritožbi odloči Informacijski pooblaščenec. Torej, iz navedenega izhaja, da predstojniki občinskih uprav (župani) odločajo v upravnih postopkih po ZDIJZ, v kolikor za odločanje niso pooblastili druge uradne osebe iz 9. člena ZDIJZ (21. člen ZDIJZ). Prav tako lahko več občin skupaj določi eno ali več uradnih oseb, pristojnih za posredovanje informacij javnega značaja. Torej ima lahko vsaka občina bodisi svojo uradno osebo iz občinske uprave, lahko pa na podlagi drugega odstavka 9. člena vsi župani občin ustanoviteljic skupne občinske uprave določijo isto uradno osebo za posredovanje informacij javnega značaja (in odločanje) iz delovnega področja skupne občinske uprave, npr. vodjo skupne občinske uprave.

Več o obveznostih zavezancev po ZDIJZ si lahko preberete na spletni strani Sektorja za transparentnost, integriteto in politični sistem, kjer so objavljena mnenja, pojasnila in odgovori na vprašanja posameznih zavezancev.[[5]](#footnote-5)

Lep pozdrav,

Pripravil: Mateja Mahkovec

Ciril Repnik generalna direktorica

sekretar

Poslati po E-pošti:

- naslovniku

1. Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086), [7/18](http://www.uradni-list.si/1/objava.jsp?sop=2018-01-0275)

 in [141/22](http://www.uradni-list.si/1/objava.jsp?sop=2022-01-3466). [↑](#footnote-ref-1)
2. Uradni list RS, št. 68/08 in 60/10. [↑](#footnote-ref-2)
3. Uradni list RS, št. [94/07](http://www.uradni-list.si/1/objava.jsp?sop=2007-01-4692) – uradno prečiščeno besedilo, [76/08](http://www.uradni-list.si/1/objava.jsp?sop=2008-01-3347), [79/09](http://www.uradni-list.si/1/objava.jsp?sop=2009-01-3437), [51/10](http://www.uradni-list.si/1/objava.jsp?sop=2010-01-2763), [40/12](http://www.uradni-list.si/1/objava.jsp?sop=2012-01-1700) – ZUJF, [14/15](http://www.uradni-list.si/1/objava.jsp?sop=2015-01-0505) – ZUUJFO, [11/18](http://www.uradni-list.si/1/objava.jsp?sop=2018-01-0457) –

 ZSPDSLS-1, [30/18](http://www.uradni-list.si/1/objava.jsp?sop=2018-01-1356), [61/20](http://www.uradni-list.si/1/objava.jsp?sop=2020-01-0901) – ZIUZEOP-A in [80/20](http://www.uradni-list.si/1/objava.jsp?sop=2020-01-1195) – ZIUOOPE. [↑](#footnote-ref-3)
4. Uradni list RS, št. [24/06](http://www.uradni-list.si/1/objava.jsp?sop=2006-01-0970) – uradno prečiščeno besedilo, [105/06](http://www.uradni-list.si/1/objava.jsp?sop=2006-01-4487) – ZUS-1, [126/07](http://www.uradni-list.si/1/objava.jsp?sop=2007-01-6415), [65/08](http://www.uradni-list.si/1/objava.jsp?sop=2008-01-2816), [8/10](http://www.uradni-list.si/1/objava.jsp?sop=2010-01-0251), [82/13](http://www.uradni-list.si/1/objava.jsp?sop=2013-01-3034), [175/20](http://www.uradni-list.si/1/objava.jsp?sop=2020-01-3096) – ZIUOPDVE

 in [3/22](http://www.uradni-list.si/1/objava.jsp?sop=2022-01-0014) – ZDeb. [↑](#footnote-ref-4)
5. <https://www.gov.si/teme/informacije-javnega-znacaja/>. [↑](#footnote-ref-5)